*Miklya Luzsányi Mónika*

**Olimpia, a játékok játéka**

Tudtad, hogy már a bibliai időkben is voltak olimpiai játékok?

Persze nem Ábrahám vagy Dávid idejében, hanem – az első írásos emlékek szerint – i. e. 776-tól kezdve. Pál apostol többször utal a sportversenyekre. Lehet, hogy nézőként részt is vett olimpiai, pontosabban olümpiai játékokon, mivel Krisztus születése után 393-ig négyévente rendszeresen megrendezték ezeket a viadalokat Olümpiában. Az ókori görögöknek olyan fontosak voltak ezek a játékok, hogy az időszámításuk kezdetét az első ilyen sportesemény napjára tették. A játékok ideje alatt felfüggesztettek minden háborút, béke honolt az országban. A viadalok időpontjáról minden görögnek hírt kellett kapnia, és aki csak tehette, el is zarándokolt a helyszínre.

***Játék Zeusz tiszteletére***

Olümpiában egy nagy Zeusz-templom állt. Zeusz a görögök főistene volt. Az ő tiszteletére rendezték a sportversenyeket.

A játékok nyitónapján többezres tömeg gyűlt össze a templom előtt, ahol a sportolók fogadalmat tettek, majd száz ökröt áldoztak fel az istenség tiszteletére. Ezután következtek a versenyek, amelyek kezdetben csak egy, később három-öt napon át tartottak. A versenyeken nem vehettek részt nők, sőt a nézők is csak férfiak lehettek. A győztest olajággal koszorúzták meg, és életnagyságú szobrot készítettek róla. Többé nem kellett dolgoznia, mert a városa a haláláig eltartotta. Csak az első helyezettet ünnepelték, a többi versenyző üres kézzel tért haza.

***Volt foci is az olümpiai játékokon?***

Már csak azért sem lehetett, mert a focit jóval később találták ki. De a játékokon másmilyen csapatverseny sem volt. Egyéni sportágakban mérték össze ügyességüket a sportolók, eleinte csak stadionfutásban. Később ökölvívás, birkózás, többféle futószám és az úgynevezett pentatlon (birkózás, stadionfutás, távolugrás, gerelyhajítás, diszkoszvetés) került a sportágak közé.

***Olimpia újratöltve***

A keresztény vallás elterjedésével betiltották a pogány isten tiszteletére rendezett versenyeket. Több mint ezerötszáz évig kellett várni a játékok újjáéledésére. Az első újkori olimpiát 1896-ban Athénban rendezték meg, célja pedig a népek közötti békés versengés lett.